KOMISIJOS SPRENDIMAS
2005 m. birželio 20 d.
dėl prašymo atleisti nuo motorinių transporto priemonių mokesčio, įvesto Prancūzijoje, laikantis Europos Parlamento ir Tarybos direktyvos 1999/62/EB dėl sunkiasvorių krovininių transporto priemonių apmokestinimo už naudojimąsi tam tikra infrastruktūra 6 straipsnio 2 dalies b punkto
(pranešta dokumentu Nr. C(2005) 1818)
(autentiškas tik tekstas prancūzų kalba)
(Tekstas svarbus EEE)
(2005/449/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. birželio 17 d. Europos Parlamento ir Tarybos direktyvą 1999/62/EB dėl sunkiasvorių krovininių transporto priemonių apmokestinimo už naudojimąsi tam tikra infrastruktūra (1), ypač į jos 6 straipsnį,
kadangi:
(1)
Pagal Direktyvos 1999/62/EB 6 straipsnio 2 dalies b punktą valstybės narės gali taikyti sumažintą mokesčio tarifą arba nuo mokesčio atleisti transporto priemones, kuriomis tik retkarčiais važiuojama jas įregistravusios valstybės narės viešaisiais keliais ir kurias naudoja fiziniai ar juridiniai asmenys, kurių pagrindinis verslas nėra krovinių gabenimas, tuo atveju, jei šiomis transporto priemonėmis atliekamos transporto operacijos neiškreipia konkurencijos ir yra gautas Komisijos sutikimas.
(2)
Prancūzija paprašė Komisijos sutikimo dėl motorinių transporto priemonių atleidimo nuo mokesčio pagal Direktyvą 1999/62/EB, nuo mokesčio atleidžiant transporto priemones, kurių bendroji masė lygi arba didesnė nei 12 t ir kurios yra naudojamos tik Prancūzijos valstybiniams ir pramonės darbams.
(3)
6 straipsnio 2 dalies b punkto sąlygos nėra pažeidžiamos, nes tomis transporto priemonėmis tik retkarčiais važiuojama viešaisiais keliais, jos nėra naudojamos kroviniams vežti, ir nėra iškraipoma konkurencija, kadangi jomis negalima gabenti nieko, išskyrus stacionariai ant jų sumontuotą įrangą, kuri naudojama tik kaip įranga.
(4)
Šio patvirtinimo trukmė turi būti ribota.
(5)
Todėl reikia patenkinti Prancūzijos prašymą atleisti nuo mokesčio,
PRIĖMĖ ŠĮ SPRENDIMĄ:
1 straipsnis
Laikydamasi Direktyvos 1999/62/EB 6 straipsnio 2 dalies b punkto, Komisija šiuo sprendimu iki 2009 m. gruodžio 31 d. patenkina prašymą atleisti nuo mokesčio transporto priemones, kurių bendroji masė lygi arba didesnė nei 12 t, kurios dažniausiai yra skirtos gabenti ant jų sumontuotus įrenginius ir yra naudojamos tik Prancūzijos valstybiniams ir pramonės darbams:
1)
transporto priemonės su keltuvais ar kranais (gervėmis, stacionariai sumontuotomis ant transporto priemonės važiuoklės);
2)
siurbliai ir mobiliosios siurbiamosios, stacionariai sumontuoti ant transporto priemonės važiuoklės;
3)
automobiliniai kompresoriai su stacionariai sumontuotu kompresoriumi ant transporto priemonės važiuoklės;
4)
betonmaišės ir betono siurbliai, stacionariai sumontuoti ant transporto priemonės važiuoklės (išskyrus betonvežius);
5)
mobilieji elektros generatoriai, stacionariai sumontuoti ant transporto priemonės važiuoklės;
6)
mobilieji grąžtai su specialia stacionariai ant transporto priemonės važiuoklės sumontuota įranga.
2 straipsnis
Šis sprendimas skirtas Prancūzijos Respublikai.
Priimta Briuselyje, 2005 m. birželio 20 d.